**Tisztelt Képviselő-testület!**

A képviselő-testület a 25/2025. (II.14.) képviselő-testületi döntéssel kezdeményezte a Balatonberény Község Önkormányzata Képviselő-testületének a Balatonberény településkép védelméről szóló 10/2021. (VIII. 30.) önkormányzati rendelet (a továbbiakban: településképi rendelet) módosítását: a magyar építészetről szóló 2023. évi C. törvény, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: R419), valamint a természet védelméről szóló 1996. évi LIII. törvény rendelkezéseivel való összhang megteremtése érdekében.

A képviselő-testület a 25/2025. (II.14.) képviselő-testületi döntésében a Balatonberény Község Önkormányzata Képviselő-testületének 98/2021. (VIII. 26.) számú képviselő-testületi határozatával elfogadott településképi arculati kézikönyv módosítását is kezdeményezte a TKR fenti bekezdés szerinti módosítása kapcsán, az azzal való összhang megteremtése érdekében.

A településképi rendelet módosításának véleményezése a központi digitális egyeztető felületen (E-TÉR) keresztül történt.

Az R419 63. § (1) bekezdése szerint a kézikönyv és a településképi rendelet módosításának egyeztetési eljárása 70/A. § szerinti speciális szabályok szerint történt.

Az R41970/A. §-a szerint a településképi rendelet módosítása – magasabb szintű jogszabállyal való összhang megteremtése érdekében – rendelkezés hatályon kívül helyezésére vagy módosítására irányul, akkor a véleményezési szakaszban csak az állami főépítész ad véleményt, a véleményezési szakasz kezdetétől számított 10 napon belül.

Fentiek alapján a településképi rendelet módosítására – mivel az a magasabb szintű jogszabállyal való összhang megteremtése érdekében történik – nem szükséges az R419-ben előírt partneri véleményezést lefolytatni.

A Somogy Vármegyei Kormányhivatal Állami Főépítészi Iroda az SO/08/00230-2/2025. iktatószám alatt a szakmai véleményét megadta, melyben módosításokkal elfogadásra javasolta a településképi rendeletet módosító rendelet-tervezetet.

A beérkezett vélemény kiértékelésre került, melynek összefoglaló jegyzőkönyvét az előterjesztés 1. melléklete tartalmazza.

A képviselő-testületet az összefoglaló jegyzőkönyv elfogadásával lezárja a véleményezési szakaszt.

Az R419 62. § (5) bekezdése szerint a kézikönyv és a településképi rendelet egyidejű módosítása egy egyeztetési eljárásban is történhet. A kézikönyv módosításáról szóló döntés megelőzi a településképi rendelet módosításáról szóló döntést.

Kérem a Tisztelt Képviselő-testületet, hogy a határozati javaslatok elfogadásával az egyeztetési eljárás lezárását, valamint a módosított településképi arculati kézikönyvet határozattal hagyja jóvá.

Ezt követően a rendeletet az előterjesztés szerinti tartalommal fogadja el.

**Határozati javaslat**

Balatonberény Község Önkormányzata Képviselő-testülete megtárgyalta az előterjesztést és az alábbi határozatot hozta:

1. Balatonberény Község Önkormányzata Képviselő-testülete a Balatonberény településkép védelméről szóló 10/2021. (VIII. 30.) önkormányzati rendelet módosítása és Balatonberény Község Önkormányzata Képviselő-testületének 98/2021. (VIII. 26.) számú képviselő-testületi határozatával elfogadott településképi arculati kézikönyv módosítása kapcsán beérkezett véleményt megismerte és elfogadja.

2. Balatonberény Község Önkormányzata Képviselő-testülete a véleményezési szakaszt az előterjesztés 1. melléklete szerinti összefoglaló jegyzőkönyv elfogadásával lezárja.

3. Balatonberény Község Önkormányzata Képviselő-testülete a településképi arculati kézikönyvet módosítja az előterjesztés 2. melléklete szerinti településképi arculati kézikönyv módosítása alapján.

Határidő: azonnal

Felelős: polgármester

Balatonberény, 2025. március 19.

Druskoczi Tünde s.k.

polgármester